Betogers eis vrylating van twee SA’ners in TanzaniëFoto: ANA. ŉ Groep betogers het Dinsdag by die Tanzaniese hoëkommissariaat in Pretoria saamgedrom om die vrylating te eis van 13 mense, insluitend twee Suid-Afrikaanse menseregteprokureurs, wat in Dar es Salaam in hegtenis geneem is omdat hulle glo homoseksualiteit bevorder het. Sharon Ekambaram van Lawyers for Human Rights (LHR) het gesê hul bondgenote onder leiding van Sibongile Ndashe, direkteur van die inisiatief vir strategiese litigasie in Afrika (ISLA), word onder opgeblaasde aanklagte in Tanzanië aangehou. Sy het gesê LHR veroordeel die opgeblaasde aanklagte ten sterkste. “Ons eerste prioriteit is om ons bondgenote uit die polisie se aanhoudingselle te kry. Ons wil weet wat die aanklagte en die aantygings is. Dit is skokkend om aangekla te word omdat jy ŉ veldtog dryf rondom die regte van lesbiërs, ŉ reg wat in die grondwet verskans word,” het Ekambaram gesê. “Daardie aktiwiteite is nie ŉ kriminele oortreding nie, maar dit is nie eens wat hulle daar gedoen het nie. Daar is genoeg bewyse vir wat hulle daar gedoen het.” Volgens haar word daar in solidariteit met die aangehoudenes betoog. “Ons betoog vandag in solidariteit met dié wat onwettig in Tanzanië aangehou word. Ons dink om jou te beywer vir ordentlike en bekostigbare gesondheidsorg – wat hulle besig was om te doen – is nie ŉ kriminele oortreding nie. Dit is waaroor demokrasie gaan.” Ndashe se ma, Winnie, was deel van die betoging in Pretoria met ŉ plakkaat wat lui “Tanzania free my daughter”. Die Tanzaniese polisie het glo verlede Dinsdag op ŉ regskonsultasievergadering in Dar es Salaam toegeslaan waartydens die mense in hegtenis geneem is. Die aktiviste is aanvanklik op borgtog vrygelaat, maar dit is Vrydag teruggetrek. LHR het gesê die redes vir aanhouding is nie net power nie, maar ook oneerlik veral omdat die Tanzaniese polisie in besit is van ŉ agenda van die regsvergadering.